ราคาทองร่วง 12.4ดอลล์
สัญญาทองคำตลาดนิวยอร์กปิดร่วงลง12.4ดอลล์หลังดอลล์แข็งค่า
3 มี.ค. 2555

สัญญาทองคำตลาดนิวยอร์กปิดร่วงลง12.4ดอลล์หลังดอลล์แข็งค่า
สัญญาทองคำที่ตลาด COMEX (Commodity Exchange) ส่งมอบเดือนเม.ย.ร่วงลง 12.4 ดอลลาร์ หรือ 0.7% ปิดที่ 1,709.8 ดอลลาร์/ออนซ์ 
ทั้งนี้ สัญญาทองคำอยู่ภายใต้แรงกดดัน หลังจากที่เงินดอลลาร์พุ่งขึ้นเมื่อเทียบกับยูโร อันเนื่องมาจากความวิตกกังวลที่ยังคงมีต่อสถานการณ์วิกฤตหนี้ยูโรโซน โดยปกติแล้ว เงินดอลลาร์ที่แข็งค่าจะทำให้สินค้าโภคภัณฑ์ที่ซื้อขายกันในสกุลเงินดอลลาร์ ซึ่งรวมถึงทองคำ มีราคาแพงขึ้นสำหรับนักลงทุนที่ถือสกุลเงินอื่นๆ
ขณะเดียวกัน ราคาน้ำมันดิบที่ร่วงลงก็ยิ่งเพิ่มแรงกดดันให้กับทองคำ เพราะราคาน้ำมันดิบที่แพงขึ้นบ่งชี้ถึงภาวะเงินเฟ้อ ซึ่งทองคำถูกมองว่าสามารถป้องกันการขาดทุนจากอัตราเงินเฟ้อได้ โดยที่ผ่านมา สาเหตุหนึ่งที่ราคาทองพุ่งสูงนั้น เป็นเพราะนักลงทุนใช้ทองเป็นตัวปกป้องความเสี่ยงจากเงินเฟ้อ ดังนั้นเมื่อน้ำมันมีราคาสูงขึ้น ทองก็จะขยับราคาตาม และหากราคาน้ำมันลง ทองคำก็จะร่วงตามเช่นกัน
โดยในสัปดาห์นี้ ทองคำร่วงลง 66.6 ดอลลาร์ หรือ 3.7% หลังจากที่เบน เบอร์นันเก้ ประธานธนาคารกลางสหรัฐ (เฟด) ไม่ได้ส่งสัญญาณว่าจะมีการใช้มาตรการผ่อนคลายเชิงปริมาณรอบ 3 (QE3)